**Joanna Johnson** (s. 31. joulukuuta 1961 Phoenix, Arizona) on yhdysvaltalainen näyttelijä, käsikirjoittaja ja tuottaja.

Ura
---

Johnson on valmistunut Etelä-Kalifornian yliopistosta vuonna 1983 pääaineenaan englanninkielinen kirjallisuus.

Näyttelijänä Johnson tunnetaan etenkin saippuasarjasta *Kauniit ja rohkeat*, jossa hän on esittänyt Caroline Spencer Forresteria (1987–1990, 2001) ja tämän kaksoissisarta Karen Spenceriä (1991–1994, 2009, 2011–2014). *Kauniiden ja rohkeiden* lisäksi Johnson on näytellyt kauhuelokuvassa *Killer Party* (1986). Hän on myös vieraillut useissa televisiosarjoissa.

Johnson jätti *Kauniit ja rohkeat* 1990-luvulla, koska halusi keskittyä käsikirjoittamiseen. Hän on käsikirjoittanut esimerkiksi elokuvan *Lemmenlääkäri* (*The Shrink Is In*, 2000), jossa pääosia esittävät Courteney Cox ja David Arquette.

Sittemmin Johnson on työskennellyt televisiosarjojen parissa. Hän on muun muassa käsikirjoittanut ja tuottanut tilannekomedian *Hope & Faith*, joka kertoo saippuaoopperanäyttelijä Faithista (Kelly Ripa) ja hänen sisarestaan Hopesta (Faith Ford). Sarjaa tehtiin kolme tuotantokautta vuosina 2003–2006.

Johnson ei ole luopunut kokonaan näyttelemisestäkään, sillä hänet on nähty silloin tällöin vierailijana *Kauniissa ja rohkeissa*.

Suomen-vierailu
---------------

Johnson kävi Suomessa maaliskuussa 1993, jolloin *Kauniit ja rohkeat* -huuma oli kuumimmillaan. Kun näyttelijä saapui helsinkiläiseen tavarataloon tervehtimään ihailijoitaan, häntä oli vastassa satoja ihmisiä. "Caroline" aiheutti väentungoksen myös vieraillessaan Joulupukin pajassa napapiirillä. Johnsonia lennätettiin ympäri maata, ja hän pääsi jopa levyttämään oman popalbumin *Standing In My Rain*. Se ylsi Suomen albumilistalla sijalle 30. Levyn tuottajana toimi Cris Owen.

Yksityiselämä
-------------

Toukokuussa 2012 Johnson kertoi *TV Guide* -lehden haastattelussa olevansa lesbo. Samalla hän paljasti, että on ollut neljä vuotta naimisissa Michelle Agnew -nimisen naisen kanssa. Parilla on kaksi adoptiolasta. Johnson tajusi homoseksuaalisuutensa parikymmenvuotiaana, mutta piti asian poissa julkisuudesta, koska pelkäsi kaapistatulon vaikeuttavan työllistymistään. Vuonna 2012, ollessaan 50-vuotias, hän rohkeni puhua seksuaalisesta suuntautumisestaan, sillä ajat olivat hänen mukaansa muuttuneet: samana vuonna kävi ilmi, että myös Johnsonin roolihahmo Karen oli avioitunut salaa naisen kanssa.

Lähteet
-------

1. 1 2 3 4  Silvennoinen, Mikko: Kotikissan unelma.  *Katso! Saippuaooppera*, 2001, nro 1, s. 8–10.
2. ↑  The Shrink Is In (2000) (Kansallisen audiovisuaalisen arkiston Elonet-tietokanta.) Helsinki:  Kansallinen audiovisuaalinen instituutti. Viitattu 15.6.2014.
3. 1 2  Logan, Michael: Exclusive: *The Bold and the Beautiful'*s Joanna Johnson Comes Out of the Closet *TV Guide*.  14.5.2012. Viitattu 16.6.2014. (englanniksi)
4. ↑  Lehtosalo, Heini: Joannan sarja televisioon.  *Katso. Saippuaooppera*, 2003, nro 5, s. 4.
5. ↑  Alkuperäinen Kauniit ja rohkeat -tähti palaa sarjaan *Ilta-Sanomat*.  13.9.2012.  Arkistoitu 16.9.2012. Viitattu 16.6.2014.
6. ↑  Nieminen, Arja: Kauniit ja rohkeat -huuma jäi 1990-luvulle  23.11.2015. Iltalehti.
7. ↑  IS 20 vuotta sitten: Kaunareiden Caroline villitsi Helsingissä! *Ilta-Sanomat*.  25.3.2013.  Arkistoitu 12.11.2014. Viitattu 15.6.2014.
8. ↑  Rovaniemeläiset olivat rusentaa Kauniit ja rohkeat -kaunottaren 20 vuotta sitten *Ilta-Sanomat*.  26.3.2013.  Arkistoitu 12.11.2014. Viitattu 15.6.2014.
9. ↑  Linkola, Hannu & Hilden, Markus: Saippualla pestyjä säveliä – Katsaus Kauniiden ja rohkeiden sivuääniin *Nuorgam*.  20.1.2012. Musiikkiyhdistys Helsingin Nuorgam. Viitattu 15.6.2014.
10. ↑  Kauniit ja rohkeat -tähti avautuu seksuaalisuudestaan  14.5.2012. MTV3. Viitattu 15.6.2014.
11. ↑  Legendaarisen saippusarjan tähti paljasti: Olen lesbo!  15.5.2012. Nelosen uutiset. Viitattu 15.6.2014. [vanhentunut linkki]

Aiheesta muualla
----------------

* Joanna Johnson Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data

 |
|  |
| Henkilöt | 
* Deutsche Synchronkartei
* Elonet

 |

 |